A Bizottság határozata
(2001. május 4.)
a tagállamok által nyúlhús és tenyésztettvad-hús behozatalára feljogosított harmadik országbeli létesítmények ideiglenes jegyzékeinek megállapításáról szóló 97/467/EK határozat laposmellű futómadarak húsának behozatala tekintetében történő módosításáról
(az értesítés a C(2001) 1173. számú dokumentummal történt)
(EGT vonatkozású szöveg)
(2001/396/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2001/4/EK tanácsi határozattal [1] módosított, az egyes állati eredetű termékek, halászati termékek és élő kéthéjú kagylók tagállamokba történő behozatalára jogosult harmadik országbeli létesítmények átmeneti időszakra szóló, ideiglenes jegyzékei összeállításának feltételeiről szóló, 1995. június 22-i 95/408/EK tanácsi határozatra [2] és különösen annak 2. cikke (1) bekezdésére,
mivel:
(1) A tenyésztett laposmellű futómadarak húsának behozatalára vonatkozó állat-egészségügyi és közegészségügyi feltételek és a szükséges állatorvosi bizonyítványok meghatározásáról, valamint a tagállamok által friss baromfihús behozatalára feljogosított harmadik országok jegyzékének megállapításáról szóló 94/85/EK határozat módosításáról szóló, 2000. szeptember 29-i 2000/609/EK bizottsági határozat [3] megállapítja azon országok jegyzékét, ahonnan engedélyezett a tagállamok részére laposmellű futómadarak húsának behozatala, továbbá azon állat-egészségügyi feltételeket és állatorvosi bizonyítványokat, amelyek az ilyen hús behozatalához szükségesek.
(2) A legutóbb a 2000/691/EK határozattal [4] módosított 1997/467/EK bizottsági határozat [5] összeállítja azon létesítmények ideiglenes jegyzékét, ahonnan a tagállamok engedélyezhetik nyúlhús és tenyésztettvad-hús behozatalát.
(3) A 97/467/EK határozat melléklete azonban kizárólag nyúlhúsra és tenyésztettvad-húsra vonatkozott, és nem terjedt ki a laposmellű futómadarak húsát előállító létesítményekre.
(4) Ugyanakkor az említett határozat 1. cikke (2) bekezdésének a) pontja 2001. április 30-ig engedélyezte a tagállamok részére a kétoldalú kereskedelem fenntartását.
(5) E lehetőséget hatályon kívül kell helyezni és külön jegyzéket kell létrehozni a laposmellű futómadarak húsára vonatkozóan.
(6) A Bizottság felvette a kapcsolatot a jegyzékben szereplő valamennyi olyan harmadik országgal, ahonnan állat-egészségügyi szempontból engedélyezett volt laposmellű futómadarak húsának az Európai Közösségbe történő behozatala, annak megállapítása céljából, hogy van-e az adott országban olyan létesítmény, amely ilyen húst kíván exportálni az Európai Közösségbe, és eleget tesz a Közösség által a megfelelő irányelvekben megállapított egészségügyi előírásoknak.
(7) Egyes harmadik országok megküldték a Bizottságnak az említett létesítmények jegyzékét, biztosítva, hogy teljes mértékben eleget tesznek a Közösség megfelelő egészségügyi előírásainak, ellenkező esetben a Közösségbe irányuló kiviteli tevékenységük felfüggesztésre kerül.
(8) Így összeállítható azon harmadik országbeli létesítmények jegyzéke, ahonnan a tagállamok engedélyezhetik laposmellű futómadarak húsának behozatalát.
(9) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A 97/467/EK határozat 1. cikke (2) bekezdésének a) pontja hatályát veszti.
(2) A 97/467/EK határozat melléklete az említett határozat I. mellékletére változik, és egyidejűleg a következő címmel egészül ki:
"Nyúlhús és vadhús (kivéve laposmellű futómadarak) behozatala céljából engedélyezett létesítmények jegyzéke
."
(3) A 97/467/EK határozat II. mellékletként e határozat mellékletével egészül ki, a következő címmel:
"Laposmellű futómadarak húsának behozatala céljából engedélyezett létesítmények jegyzéke
."
(4) A mellékletben felsorolt létesítményekből behozott hús továbbra is a Közösség egyéb jogszabályokban elfogadott állat-egészségügyi rendelkezéseinek hatálya alá esik.
2. cikk
Ezt a határozatot 2001. május 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2001. május 4-én.